

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | Nr.21 | 2024. gada 18. decembrī |

**13.**

**Par Ogres novada pašvaldības saistošo noteikumu Nr.35/2024 “Grozījumi Ogres novada pašvaldības 2021. gada 16. decembra saistošajos noteikumos Nr. 36/2021 “Par nekustamā īpašuma nodokļa atvieglojumu piešķiršanas kārtību Ogres novadā”” izdošanu**

Likuma “Par nekustamo īpašuma nodokli” 5. panta trešā daļa nosaka, ka pašvaldības var izdot saistošus noteikumus, kuros paredzēti atvieglojumi atsevišķām nekustamā īpašuma nodokļa maksātāju kategorijām. Šādi saistoši noteikumi stājas spēkā [Pašvaldību likumā](https://likumi.lv/ta/id/336956-pasvaldibu-likums) noteiktajā kārtībā. Papildus minētajam šā panta ceturtā daļa nosaka, ka pašvaldība var noteikt atvieglojumus atsevišķām nekustamā īpašuma nodokļa maksātāju kategorijām 90, 70, 50 vai 25 procentu apmērā no nekustamā īpašuma nodokļa summas. To nodokļa maksātāju kategorijām, kuri ir saimnieciskās darbības veicēji, pašvaldības var piešķirt nodokļa atvieglojumus kā *de minimis* atbalstu, ievērojot Komisijas 2013. gada 18. decembra regulas (ES) Nr. [1407/2013](http://eur-lex.europa.eu/eli/reg/2013/1407/oj/?locale=LV) par Līguma par Eiropas Savienības darbību 107. un 108. panta piemērošanu *de minimis* atbalstam (Dokuments attiecas uz EEZ) (Eiropas Savienības Oficiālais Vēstnesis, 2013. gada 24. decembris, Nr. L352/1). (..) Ja šajās regulās noteiktais *de minimis* atbalsta apmērs tiek pārsniegts, pašvaldībai pirms nodokļa atvieglojuma piešķiršanas ir jāsaņem Eiropas Komisijas lēmums par *ad-hoc* atbalsta projekta atbilstību Līgumam par Eiropas Savienības darbību.

Atbilstoši likuma “Par nekustamo īpašuma nodokli” 3.1 panta trešajai daļai, nosakot nekustamā īpašuma nodokļa atvieglojumus, pašvaldība ievēro šā panta pirmās daļas 1., 2. un 3. punktā noteiktos principus *((1) objektīva grupējuma princips, saskaņā ar kuru nodokļa maksātāji vai nodokļa objekti tiek grupēti atbilstoši objektīviem kritērijiem; (2) efektivitātes princips, saskaņā ar kuru pašvaldība samēro nodokļa administrēšanas izdevumus ar nodokļa ieņēmumiem; (3) atbildīgas budžeta plānošanas princips, saskaņā ar kuru pašvaldība salāgo savus pienākumus ar to izpildei nepieciešamajiem līdzekļiem*) un pēc izvēles var piemērot šā panta otrajā daļā noteiktos principus *((1) uzņēmējdarbības atbalsta princips, saskaņā ar kuru pašvaldība izmanto samazināto nodokļa likmi kā līdzekli savas teritorijas uzņēmēju vai noteiktu uzņēmējdarbības veidu konkurētspējas paaugstināšanai; (2) teritorijas attīstības un teritorijas sakārtošanas princips, saskaņā ar kuru pašvaldība izmanto nodokļa likmi savas teritorijas attīstības veicināšanai un sakārtošanai*).

Ar Ogres novada pašvaldības 2021. gada 16. decembra saistošajos noteikumos Nr. 36/2021 “Par nekustamā īpašuma nodokļa atvieglojumu piešķiršanas kārtību” noteikta kārtība, kādā piešķir nekustamā īpašuma nodokļa atvieglojumus atsevišķām nodokļa maksātāju kategorijām Ogres novada administratīvajā teritorijā papildus likumā “Par nekustamā īpašuma nodokli” paredzētajiem atvieglojumiem.

Attīstoties Ogres novadam, atsevišķos gadījumos būvdarbi vai infrastruktūras remontdarbi, kas pārsniedz sešu mēnešu darbības termiņu, var ietekmēt uzņēmējdarbību. Piemēram, var tikt ierobežota piekļuve pie uzņēmuma, tikt lauzti nomas līgumi, būtiski samazinās klientu skaits u.tml., kā rezultātā būtiski samazinās uzņēmēja apgrozījums un tā dzīvotspēja. Iestājoties minētajiem apstākļiem, nodokļu sloga atvieglošanai un administratīvās teritorijas iedzīvotāju interesēs pašvaldībai būtu lietderīgi piemērot saimnieciskās darbības veicējam, kura darbība attiecīgajā periodā ir būtiski ietekmēta, nekustamā īpašuma nodokļu atvieglojumus 50 procentu apmērā no nekustamā īpašuma nodokļa summas.

Kopš 2022. gada 24. februāra Ukrainā turpinās Krievijas Federācijas uzsākta plaša mēroga nežēlīga karadarbība. Līdz ar notiekošo karadarbību, Latvijai pastiprināti ir jārūpējas par savas valsts drošību un aizsardzību. Zemessardze dod iespēju Latvijas pilsoņiem no pamatdarba brīvajā laikā brīvprātīgi kalpot savai valstij, rūpējoties par tās aizsardzību.

Lai veicinātu brīvprātīgo dienestu zemessardzē, lietderīgi fiziskajām personām, kuriem deklarēta dzīvesvieta Ogres novadā un pieder nekustamais īpašums Ogres novadā, kas netiek izmantots saimnieciskajā darbībā vai iznomāts citām personām, piemērot nekustamā īpašuma nodokļu atvieglojumu 50 procentu apmērā no šā nekustamā īpašuma nodokļa summas.

Ņemot vērā augstāk minēto, ir nepieciešams veikt grozījumus Ogres novada pašvaldības 2021. gada 16. decembra saistošajos noteikumos Nr. 36/2021 “Par nekustamā īpašuma nodokļa atvieglojumu piešķiršanas kārtību”, papildinot tos ar atsevišķām nekustamā īpašuma nodokļa maksātāju kategorijām, paredzot atvieglojumus nekustamā īpašuma nodokļa nomaksai.

Saskaņā ar Pašvaldību likuma 46. panta trešo daļu saistošo noteikumu projektu un tam pievienoto paskaidrojuma rakstu pašvaldības nolikumā noteiktajā kārtībā publicē pašvaldības oficiālajā tīmekļvietnē sabiedrības viedokļa noskaidrošanai, paredzot termiņu, kas nav mazāks par divām nedēļām. Saņemtos viedokļus par saistošo noteikumu projektu pašvaldība apkopo un atspoguļo šo noteikumu projekta paskaidrojuma rakstā. Viedokļus un priekšlikumus par saistošo noteikumu projektu rakstveidā varēja iesniegt laika periodā no 2024. gada 21. novembra līdz 2024. gada 5. decembrim. Noteiktajā termiņā un kārtībā saņemts viens priekšlikums, kas nav ņemts vērā, jo tas paredz saistošos noteikumus papildināt ar vēl vienu nekustamā īpašuma nodokļa maksātāju kategoriju, kam piešķirt nekustamā īpašuma nodokļa atvieglojumu, bet, to izvērtējot, secināts, ka neatbilst likuma “Par nekustamo īpašuma nodokli” 3.1 panta pirmajā daļā noteiktajiem principiem.

Pamatojoties uz likuma “Par nekustamo īpašuma nodokli” [5. panta](https://likumi.lv/ta/id/43913-par-nekustama-ipasuma-nodokli#p5) pirmo, trešo un ceturto daļu, Pašvaldību likuma 46. panta trešo daļu, Pašvaldību likuma 44. panta pirmo daļu, 47. panta otro daļu,

**balsojot: ar 13 balsīm "Par" (Andris Krauja, Artūrs Mangulis, Dace Māliņa, Dace Veiliņa, Dzirkstīte Žindiga, Gints Sīviņš, Ilmārs Zemnieks, Indulis Trapiņš, Jānis Iklāvs, Jānis Siliņš, Kaspars Bramanis, Santa Ločmele, Valentīns Špēlis), "Pret" – nav, "Atturas" – nav, "Nepiedalās" – nav**,

Ogres novada pašvaldības dome **NOLEMJ:**

1. **Izdot** Ogres novada pašvaldības saistošos noteikumus Nr.35/2024 “Grozījumi Ogres novada pašvaldības 2021. gada 16. decembra saistošajos noteikumos Nr. 36/2021 “Par nekustamā īpašuma nodokļa atvieglojumu piešķiršanas kārtību Ogres novadā”, turpmāk – Noteikumi, (pielikumā).
2. **Uzdot** Ogres novada pašvaldības Centrālās administrācijas Juridiskajai nodaļai triju darbdienu laikā pēc Noteikumu parakstīšanas rakstveidā nosūtīt tos un paskaidrojumu rakstu Viedās administrācijas un reģionālās attīstības ministrijai (turpmāk – VARAM) atzinuma sniegšanai.
3. **Uzdot** Ogres novada pašvaldības Centrālās administrācijas Juridiskajai nodaļai pēc pozitīva VARAM atzinuma saņemšanas nodrošināt Noteikumu publicēšanu oficiālajā izdevumā “Latvijas Vēstnesis”.
4. **Uzdot** Ogres novada pašvaldības Centrālās administrācijas Komunikācijas nodaļai pēc Noteikumu spēkā stāšanās publicēt Noteikumus Ogres novada pašvaldības oficiālajā tīmekļvietnē.
5. **Uzdot** Ogres novada pašvaldības Centrālās administrācijas Kancelejai pēc Noteikumu spēkā stāšanās nodrošināt Noteikumu brīvu pieeju Ogres novada pašvaldības ēkā.
6. **Uzdot** Ogres novada pašvaldības pilsētu un pagastu pārvalžu vadītājiem pēc Noteikumu spēkā stāšanās nodrošināt Noteikumu brīvu pieeju pašvaldības pilsētu un pagastu pārvaldēs.
7. **Kontroli** par lēmuma izpildi uzdot Ogres novada pašvaldības izpilddirektoram.

(Sēdes vadītāja,

domes priekšsēdētāja vietnieka G. Sīviņa paraksts)